Revolucija za korisnike: Vipnet testirao frekvencije 5G mreže

Uvođenje 5G tehnologije donijet će revoluciju u korisničkom iskustvu i količini novih funkcionalnosti: umjetnu inteligenciju u pokretu, autonomna vozila, virtualnu stvarnost, rekao je glavni direktor Vipneta za tehniku

<p>Uz suglasnost Hrvatske regulatorne agencije za mrežne djelatnosti (HAKOM), Vipnet je dobio privremenu dozvolu za korištenje radio-frekvencijskog spektra na 3500 MHz, uz pomoć koje je na području Grada Jastrebarskog započeo s testiranjem novih tehnologija koje prethode uvođenju <strong>5G mreža</strong>. Tijekom testiranja ostvarene su brzine prijenosa podataka od 700 Mbit/s. </p><p>Unatoč velikim ostvarenim brzinama, testiranje frekvencija 5G mreža preko novih tehnologija prijenosa mobilnih podataka nema samo za cilj pohvaliti se s vršnom brzinom prijenosa podataka, već osigurati znanja potrebna za buduće planiranje, izgradnju i upravljanje mrežama najnovije generacije.</p><p>- Operatori mreža pokretnih komunikacija u Hrvatskoj su i do sada bili među prvima koji su uvodili suvremena tehnološka rješenja, pa smo uvjereni će Hrvatska biti jedna od država u kojoj će uskoro biti uvedena i 5G tehnologija. Vipnet ovim probnim ispitivanjem ponovo dokazuje da pripada operatorima koji svoju mrežu pravodobno prilagođavaju zahtjevima korisnika - izjavio je predsjednik Vijeća HAKOM-a dr.sc. Dražen Lučić povodom Vipnetova testiranja 5G frekvencija.</p><h2>Nove usluge i revolucija u iskustvu korisnika</h2><p>Provedena testiranja TDD načina prijenosa mobilnih podataka će u velikoj većini slučajeva biti korištena i nakon implementacije 5G tehnologije. Posebnost ovakvog načina prijenosa podataka je da se na 3500 MHz download i upload podataka odvijaju na istoj frekvenciji i da se pritom efikasnije koristi spektar. Ovim je testiranjem mreži dobiveno neprocjenjivo iskustvo u razumijevanju propagacije i prijenosa mobilnih podataka koje možemo očekivati s dolaskom 5G tehnologije. </p><p>- Dodatno povećanje kapaciteta za prijenos mobilnih podataka omogućava veći broj istovremenih korisnika i povezanih uređaja uz stalno nastojanje za povećanjem kvalitete usluge. Uvođenje 5G tehnologije donijet će pravu revoluciju u korisničkom iskustvu i količini novih funkcionalnosti koje će biti dostupne: umjetnu inteligenciju u pokretu, autonomna vozila, virtualnu stvarnost, masovno bežično povezivanje elektroničkih uređaja što će omogućiti cijelu lepezu novih poslovnih modela i usluga. Kao tehnološki lider u telekom industriji, Vipnet je dio HAKOM-ove radne skupine kroz koju aktivno sudjeluje na stvaranju preduvjeta za uvođenje 5G tehnologije te očekujemo da će Republika Hrvatska i nakon implementacije 5G zadržati visoku poziciju u EU kad je riječ o kvaliteti mobilnih mreža - izjavio je Tomislav Makar, glavni direktor za tehniku Vipneta. </p>